
DEN CINCO AÑA GOBIERNO 
A HAYA 1.5 BIYON EXTRA 


SINDICALISTA DIEGO 
DE CUBA RICIBI 
CARTA DI RETIRO 
FOR DI AEROPUERTO 


URGENCIA PA LEY DI 
BBO NA FRONTERA 
TIN DI HABER CU 
PRESUPUESTO 2024 


GLENBERT CROES Y ROCCO TJON: 


DOS MINISTER 
PRESENTANDO 
INVERSIONNAN GRANDI 
PA “FUTURO” DI E PAIS 

A 
yera gerencia di Aeropuerto Internacional Reina Beatrix, a 
manda e conocedo lider sindical, Diego de Cuba, su carta di 
retiro como funcionario den servicio di e seccion di siguridad. E 
carta di retiro a bin algun dia despues cu gerencia di AAA ya caba 
a manda e sindicalista cas cu suspension pa asina haci un inves- 
tigacion pa decisionnan cu el a tuma y cu realmente e no ta au- 
torisa pa haci esakinan. 


Asina cu e violacion di regla a tuma luga dor di Diego de Cuba, 
gerencia a dicidi di suspende su persona y na mes momento el a 
ser prohibi tur entrada pa e edificio y tereno di aeropuerto. 
E investigacion no a tuma hopi tempo y a base di resultado di e 
investigacion aki, a dicidi ayera di manda Diego de Cuba su carta 
di retiro como personal di siguridad den servicio di AAA. 


AWEMainta no por a confirma e violacion cometi pa Diego, pero 
si cu el a tuma un decision cu e ta bon na altura cu e no tin auto- 
ridad pa tuma e decision aki. 


Diego de Cuba sinembargo ta sigui como Presidente di e sindicato 
STA cu tambe tin miembronan di e sindicato cu ta den servicio 
aeropuerto. Notabel di e caso aki ta e hecho cu diabierna ultimo, 
Diego den su calidad como Presidente di STA, a reuni cu gerencia 


di aeropuerto caminda a trata e asunto di pensioen di e traha- 
donan riba cual tin un diferencia di opinion grandi. 


Miembronan di e sindicato kier bay forma parti di e fondo di 
pensioen di APFA pero di parti di gerencia di aeropuerto, esaki no 
ta aceptabel splicando cu e forma di e sistema di APFA, lo no ta 
cuadra cu e vision y sistema cu directiva di AAA kier mira y hiba 
den su maneho. 
Mesora e sindicato a dirigi varios carta na conseho di Minister, 
entre otro carta a bay pa Prome Minister Evelyn Wever Croes, 
mesun cos pa Minister Glenbert Croes y tambe pa Minister 
Geoffrey Wever pa informa riba e situacion cu a surgi aki pa mira 
si por sali for di e conflicto aki. 


E presidente di STA pues diabierna a sinta na mesa cu gerencia di 
AAA pero dialuna den un proceso di retiro cu no a ni tuma ni un 
dia, a dicidi di entrega Diego su carta di retiro, loke e no a acepta 
y mesora a pone e asunto aki den man di abogado pa inicia un 
proceso contra di gerencia di aeropuerto. 
Retiro di e sindicalista sinembargo lo no tin di haber cu su rol 
como lider sindical di trahadonan pero mas tanto esaki lo ta un 
decision cu el a tuma durante di su trabou cu ta algo cu no ta 
permisibel, sigur pa loke ta trata reglanan di siguridad. 


S 
olamente gabinete Wever Croes II y 11 miembro di fraccion 
di MEP y RAIZ, ta mira un urgencia pa den reunion publico 
awe mainta, aproba e ley di 7% di BBO na frontera cu lo produci 
un suma di 54 miyon florin pa caha di gobierno. 


Consehonan di Raad van Advies cu a mustra bon cla cu e concepto 
di ley aki, lo pone ainda mas presion riba cartera di consumi- 
donan y cu e lo trece e efecto cu gobierno ta bisa cu esaki lo 
percura p’e pero al contrario e presion riba henter e sistema di 
impuesto, ta sigui empeora e situacion. 


Cu tin urgencia pa introduci e ley di BBO na frontera ta hopi cla 
ya cu tur cos ta indica cu e miembro di fraccion di MEP, esta 
Setty Christiaans Yarzagaray, kende ta sufriendo un kebrante di 
salud hopi serio, cu su persona lo haci tur lo posibel pa atende e 
reunion di awe pa asina por ta sigur cu e ley aki lo tin 11 voto pa 
e ley bira realidad. 


Pa algun siman caba fraccion di MEP ta den un situacion hopi 
delicado ya cu sin presencia di Parlamentario Setty, gobierno ta 
conta cu solamente 10 miembro pa sosten cu ta mesun cantidad 
cu e asientonan di fraccionnan den oposicion. 


E rumornan riba e estado di salud di Parlamentario Setty ta 
bastante, for di indicacionnan cu e no por move 100% y otronan 
cu ta mustra cu e ta recuperando satisfactoriamente pero no 
tin otro splicacion cu awe gabinete Wever Croes, cuesta loque 
cueste e ley aki lo wordo aproba. 
Kisas e sosten di un asiento aki lo por ta bin for di un miembro di 
oposicion loke ta hopi improbabel pero ta keda un hecho remar- 
cabel e forma con gabinete Wever Croes II ta presiona pa pasa e 
ley di 7% BBO na frontera. 


PRESPUESTO 
Tin varios splicacion pa e insistencia di gobierno pa pasa e ley 
aki awe 5 di Juli pero ora cu tuma na consideracion cu reciente- 
mente Minister di Finansa Xiomara Maduro a anuncia cu presu- 
puesto di pais Aruba pa aña 2024, ta cla caba, cumpliendo asina 
cu exigencia di CAft pa esaki tuma luga segun ley di comptabi- 
lidad. 


Mas ainda tin cu tuma na consideracion cu Minister Maduro a 
bisa cu presupuesto di su gobierno lo tin un surplus di 70 miyon 
florin cu ta cumpli cu norma stipula pa Prome Minister Evelyn 
Wever Croes hunto cu gobierno Hulandes, di un surplus di 1%. 


Pues ta bisto cu e ley di 7% di BBO na frontera cu lo produci 54 
miyon pa caha di gobierno, ya caba sin cu el a ser aproba, e suma 
di placa aki ta den presupuesto di 2024 loke ta aclaria e urgencia 
cu Gabinete Wever Croes II tin pa aproba e ley aki, cu cantidad 
di instancia ta mustra cu e ley aki no ta bon hinca den otro y lo 
perhudica pueblo grandemente. 


Sindicalista Diego de Cuba ricibi carta di retiro for di aeropuerto 


Urgencia pa ley di BBO 
na frontera tin di haber 
cu presupuesto 2024 

M 
ike Eman lider di AVP, y lider di fraccion di e Partido den 
Parlamento, no por compronde con Gobierno ainda tin 
e curashi pa bisa cu e medidanan ta necesario debi na tur 
e debenan haci den pasado. E ultimo añanan ta sumanan 
grandi extra a drenta caha di Gobierno, segun Eman. 


Diaranson mainta ta sigui cu e reunion di Parlamento riba 
introduccion di 7% di BBO na frontera. Esaki ta sosode 
despues di a scucha unicamente gremio comercial. Ni sindi- 
catonan, cu ta representa e trahadonan, ni OPPA cu ta repre- 
senta casi 22 mil pensionado di Aruba no a haya chens pa 
expresa nan mes. 


P’esey e lider di AVP ta sinti cu lo no bay tin mucho resultado 
na fabor di pueblo den e reunion aki. E ta kere mas bien cu 
e Minister(nan) lo bini den e reunion y lo bay haci uzo di e 
oportunidad pa simplemente haci politikeria. Probablemente 
lo bay scucha un biaha mas cu aumenta entradanan di 
gobierno y crea mas medida ta pa cubri debenan haci den 
pasado. 


Pa motibo di e politikeria aki riba e debe cu MEP ta papia di 
dje, Eman a dicidi di haci un calculo basa riba informacion 
ricibi di instancianan serio di Gobierno. 


Segun e ta bisa, el a haci un calculo basa riba tur e medi- 
danan tuma pa aumenta entradanan cu den e ultimo añanan, 
segun gremionan ta 10 medida, y di esey a saca afo cu 
Gobierno a ricibi un averahe di 300 miyon florin extra tur 
aña, den e ultimo cinco añanan, y cu e seis lunanan di 2023. 
Esaki ta nifica cu Gobierno di Wever Croes a haya en total un 
suma extra di 1.5 biyon florin. 


E mas tristo ta cu si analisa kico a haci cu e placa extra aki, 
e unico proyectonan tabata un toren den lama, cu proba- 
blemente e hotel mes a yuda drecha, y un trapi na Sero 
Colorado cu normalmente bou di gobernacion berde, ta 
algo cu ta wordo haci door di boluntarionan. E pregunta ta: 
Unda e placa aki a bay? Ken a enrikece cu e suma grandi aki, 
kitando remedi di grandinan. 


No ta mira nada di e placa den e scolnan pasobra tur e edifi- 
cionan ta deteriorando. Esaki ta sosode mientras cu ciudada- 
nonan ta keha cu placa no ta yega. Segun cifranan di CBS, 


den tur categoria tin deficit den loke ta e minimo necesario 
pa por sobrevivi. E ta nifica cu e ciudadanonan no por carga 
e pais ki mas. Pasobra 56.1% di ciudadanonan ta biba cu un 
entrada bou di e bestaansminimum. 


E ora ta puntra, pakico mas rancamento di placa cu e 7% di 
BBO na frontera cu lo nifica atrobe aumento di prijsnan. 


Den cinco aña Gobierno 
a haya 1.5 biyon extra 

A 
we mainta lo tuma luga un reunion publico caminda lo 
trata e ley di BBO na frontera  cu lo tin cu drenta na vig- 
or pa prome di Augustus venidero, confirmando e ansha di 
un gobierno cu tin cu castiga  pueblo su cartera, pa cumpli 
cu Hulanda. 


Parlamentario Setty Christiaans Yarzagaray kende a bin ta 
sufriendo di un kebrante di salud hopi serio, lo ta presenta 
awe mainta pa e reunion aki, cu tambe ta mustra  e cara di 
desesperacion di un gobierno cu a perde nocion di realidad.’ 


E situacion aki caba, caminda a insisti y a haci tur lo  posibel 
pa practicamente forsa un miembro di Parlamento pa e asisti 
na e reunion pa asina gobierno tin e “mayoria”  minimo cu 
e tin mester pa pasa e ley, no ta mustra nada bon pa pais 
Aruba, confirmando na mes momento, cu practicamente tur 
autonomia a wordo entrega na Hulanda ya cu di otro forma 
no por splica e desaroyo serio aki. 


Gabinete Wever Croes II no ta respeta instancianan di e 
pais, tanto esunnan cu ta conseha gobierno manera Raad 
van Advies, como gremionan comercial y hotelero, kend- 
enan a mustra riba diferente aspecto di e ley di 7% di BBO 
na frontera y problema cu esaki lo bay tin pa tanto comercio 
como pueblo. 


Tur instancia tin mesun conclusion, cu e ley aki lo percura pa 
un inflacion cu lo bolbe afecta e poder di compra di consum- 
idornan formalmente y lo pone un presion financiero riba un 
pueblo cu ta bibando caba den desesperacion. 


Awe mainta nuebe miembro di fraccion di MEP lo sostene 
nan gobierno, loke nan tin dos aña y mey ta haciendo caba 
ciegamente  ya cu mientras cu nan ta representantenan di 
pueblo pa controla gobierno,  ta gobierno ta controlando e 
grupo aki eliminando e control cu pueblo a confia cu e lo tin 
den parlamento. Fraccion di MEP ta consisti di Presidente di 
Parlamento Edgard Vrolijk, lider di fraccion Hendrik Tevreden, 
Ricky Hoek, Darlaine Erasmus, Alvin Molina, Shailiny Lee, 


Marco Berlis, Setty Yarzagaray  y Arthur Vallego. 


Pa completa e 11 miembronan cu tin cu vota na fabor pa 
e ley aki pasa, tin e dos parlamentarionan di fraccion di 
RAIZ kendenan ta vice Presidente di Parlamento, Raymond 
Kamperveen y tambe Raymicheline Raymond. 


No tin indicacion cu un of otro miembro di oposicion lo dicidi 
di sostene otro ley pa ranca 54 miyon for di pueblo, sigur no 
pa e situacion dificil cu pueblo ta pasando aden caba. 
Cu e gobierno aki, pueblo no tin perspectiva pa un miho 
mañan y e 11 miembronan ariba menciona tambe sa di e 
situacion aki y awe den e reunion  pa atende cu e ley di BBO 
na frontera, pueblo lo bolbe ripara e honestidad y  e seriedad 
di su 11 miembronan cu ta sostene e gobierno actual. 


Grupo di Parlamentarionan lo scoge 
pa interes di pueblo of di gobierno 

G 
abinete Wever Croes, insistiendo pa kita atencion di decisionnan 
contra interes di pueblo cu awe lo wordo aproba den Parlamento, 
ta sigui cu su ‘triki’ di anuncia proyectonan di cual ningun tin fecha of 
aña mara na dje. Habriendo un siman nobo, tabata primeramente c’un 
biaha mas Minister di Energia, Glenbert Croes kende ta ‘felicita’ pueblo 
pa un proyecto grandi pa e refineria di San Nicolas, cu ta e “Valle de Hy- 
drogeno.” Recientemente a tene un reunion virtual entre companianan 
di gobierno manera WEB, Elmar y RdA, hunto cu gerentenan di Acciona 
Energia di Spaña riba e asunto aki y cu e negociacionnan ta yegando 
nan punto final. 


Segun e mandatario esaki lo ta un proyecto di un zona di e refineria 
di hidrogeno cu lo bay percura pa beneficionan economico y finan- 
ciero masha grandi pa pais Aruba cu lo tin su efectonan positivo pa e 
mercado laboral ya cu e lo crea hopi cupo di trabou pa nos hendenan. 
Loke ta peculiar di e plan di Minister Glenbert Croes ta e hecho cu reci- 
entemente gobierno Mericano di Presidente Joe Biden, tambe a anuncia 
y mustrando tambe riba su strategia historico pa yega na produccion, 
procesamento, entrega, almacenamento y uzo di hidrogeno limpi, papi- 
ando di mercado Mericano pero tambe pa mercado internacional, cu ta 
inclui e region di Caribe. 
Na Merca lo instala henter un planta di produccion grandi  y tambe un 


planta pa almacena e gas y tambe un sistema amplio pa transporte di 
esaki tanto pa teritorio local como internacional. Ta papia di produc- 
cion den prome aña di 10 miyon ton metrico pa aña 2030 y pa 2040 
esaki lo bira 20 miyon ton metrico. Gobierno Mericano a anuncia cu 
e proyecto aki lo tin un inversion di 9.5 biyon di dollar mientras cu 
Minister Glenbert Croes no a menciona costo di e instalacion na e 
refineria cu tin cu pasa den un proceso di “opruiming” formal prome cu 
yega na inicio di construccion di e Valle de Hidrogeno aki. 


HUSTICIA 
Minister di Husticia Rocco Tjon a anuncia cu el a firma den nomber 
di gabinete Wever Croes II, un ‘letter of intent’ cu e compania di De 
Vecchia Estatews NV, cu lo bay construi un edificio nobo nobo c’un 
balor di 2.5 miyon florin. 
Den e edificio aki lo wordo aloca tres departamento hunto cu ta Jeugd en 
Zeden Politie, Bureau Slachtoffer Hulp y cu e edificio lo carga e nomberf 
di ‘Family Justice Center’ y e parti interesante di e acuerdo aki, ta cu 
Minister a firma den nomber di gabinete Wever Croes II, un contract pa 
huur e edificio aki, cu lo tuma dos minimo pa wordo construi. 


Pa tempo cu e edificio aki keda cla, e gobierno di Minister Tjon lo ta 
demisionario sperando proceso electora stipula pa 2025. 
Di con a firma e ‘letter of intent’ aki no ta conoci ya cu realmente no tin 
hustificacion pa mara gobierno for di awor caba na un edificio cu ainda 
no ta existi pero pa algun tempo caba e actual gobierno ta presentando 
cantidad di proyecto, cu no ta mira e hustificacion pa esakinan wordo 
anuncia. 


Glenbert Croes y Rocco Tjon: 


Dos Minister presentando inversionnan 
grandi pa “futuro” di e pais 

D 
iamars mainta, Prome Minister Evelyn Wever-Croes hun- 
to cu Minister Ursell Arends, Minister Geoffrey Wever y 
Minister Xiomara Maduro, den presencia di conseheronan, a 
reuni cu Secretario di Estado Alexandra van Huffelen. E topi- 
conan di e reunion tabata e refinanciamento di e 916 miyon 
florin cu Hulanda a financia Aruba den temporada di Covid y 
pa duna un “update” riba e landspakket. 


Prome Minister a indica cu e reunion tabata uno positivo 
y cu Aruba tabata tin e oportunidad di trece varios punto 
dilanti. Mirando cu riba diferente punto excepto uno, Aruba 
y Hulanda ta riba mesun liña, lo sigui na mesa pa asina por 
yega na un miho solucion. Pa loke ta refinanciamento di e 
debe, Hulanda ta di acuerdo pa refinancia. Esaki sigur ta un 
bon noticia mirando cu si esaki no ta e caso, Aruba lo mester 
paga e debe aki na October 2023, y no ta dispone di e placa 
pa paga esaki. Loke si Hulanda kier, ta pa bin condicionnan 
na mesa cu ta sigura cu Aruba lo cumpli pa paga e debe 
aki cabalmente den futuro. E condicionnan aki lo no conta 
solamente pa e Gobierno di Gabinete Wever-Croes den cual 
Hulanda tin confiansa, sino e ta conta pa cualkier otro gobi- 
erno cu sinta den futuro. Cua gobierno cu bin den futuro lo 
mester cumpli cu e palabracionnan haci, di tin finansa salu- 
dabel y normanan pa cumpli cu ne. Riba e punto aki Aruba 
ta ful di acuerdo cu Hulanda pasobra supervision financiero 
di un pais ta importante y necesario. 


Prome Minister a splica cu e unico diferencia di opinion cu tin 
entre Aruba y Hulanda ta, e manera con lo ehecuta e palabra- 
cionnan cu ta haci. Esaki ta un topico cu a wordo discuti 
durante e reunion extensamente. Hulanda su deseo ta pa 
pone e palabracionnan aki den e rijkswet, pero Parlamento 
di Aruba a indica, di no ta di acuerdo cu esaki, y lo prefera un 
“landsverordening” cu ta un ley local. Mirando cu esaki ta e 


unico diferencia di opinion, Prome Minister a indica cu como 
gobierno responsabel, lo sigui na mesa pa purba yega na e 
miho alternativa y solucion pa pais Aruba. 


Tambe, Prome Minister a trece dilanti cu Corsou y Sint 
Maarten tabata tin un rijkswet, pero tur dos isla a haya 
dispensacion di nan debenan, aclontrario di Aruba cu no a 
haya esaki. Tampoco por bisa cu e ley aki a funciona optimal 
na Corsou y Sint Maarten, mientras cu si por bisa cu e 
“landsverordening” a demostra di ta eficiente den pasado pa 
pais Aruba. Den pasado, e gobierno di Gabinete Mike Eman 
(AVP), a hiba un maneho financiero iresponsabel, pero na 
momento cu a introduci e Laft, tur esaki a para. Pa cu esaki 
por conclui cu el a traha debidamente. Aruba na e momen- 
tonan aki ta den crecemento y desaroyo, y no lo desea di 
tin un rijkswet pa stroba esaki. Pa e motibo aki, Gobierno lo 
sigui na mesa cu Hulanda pa asina delibera y purba na yega 
na e miho solucion pa henter e comunidad di Aruba. Por 
ultimo tambe a toca e tema di e landspakket, e ehecucion di 
esaki y e retonan cu tin actualmente. 


“Por conclui cu e tabata un bon reunion, na unda lo sigui na 
mesa respetuosamente, buscando un solucion den e miho 
interes pa e pueblo di Aruba” Prome Minister Evelyn Wever- 
Croes a expresa. 


Prome Minister a reuni cu Secretario 
di Estado Alexandra van Huffelen 

C 
omo parti di plan di Revitalisacion di Oranjestad, Minis- 
ter Geoffrey Wever a co-finansia e proyecto di camara di 
siguridad pa nos centro di ciudad. Ayera mainta durante un 
conferencia di prensa teni pa Minister Tjon, a haci anuncio di 
Fase 4 di e proyecto di camara di siguridad. 


Esaki ta un proyecto interministerial cu lo provee mas 
camara na luganan strategico cu lo contribui na siguridad di 
bishitante y tur cu ta biba of haci negoshi den nos centro di 
ciudad. Un inversion cuantioso di parti di Gobierno di Aruba 
pa siguridad den nos centro di ciudad. 


E factor di siguridad, pa e negoshi y pa e bishitantenan ta un 
preocupacion continuo. Pa es motibo, proyecto nan manera 
esaki ta esencial pa por yega na Revitalisacion di nos Centro 
di Ciudad. Inversionnan priva y publico ta sumamente nece- 


sario pa haci esaki realidad. 


Den e ultimo lunanan por wak varios proyectonan publico y 
priva anuncia y tambe den ehecucion. Cu mas camara aloca 
strategicamente, lo contribui grandemente na e siguridad 
di e bishitantenan, como tambe mas proteccion di inversi- 
onnan den nos centro di ciudad. 


Nos ta agradecido na minister Rocco Tjon kende a mira e 
importancia di siguridad di nos centro di ciudad y tuma e 
iniciativa pa haci e proyecto aki posibel, y tambe agradecido 
pa e bon cooperacion interministerial na bienestar general. 
Ta hopi importante pa nos conhuntamente sigui inverti den 
e siguridad, limpiesa, y estetica di nos centro di ciudad. 
Esakinan ta condicionnan necesario pa un centro di ciudad 
revitalisa. 


Minister Geoffrey Wever: 


47 camara lo wordo instala na puntonan 
strategico den centro di ciudad 

D 
en cuadro di Dia di Piscado, Min- 
isterio di Naturalesa a invita pis- 
cadonan cu harpun (tiradonan di pis- 
ca) na bestuurkantoor pa presen- 
ta na nan e maneho di tiramento di 
pisca(spearfishing). E meta princi- 
pal ta pa yega na regulacion durade- 
ro y harmonioso pa ambos, naturalesa 
como ciudadano. 


Aña pasa na Centro di Bario Playa 
Pabou a tene un reunion cu tiradonan 
di pisca unda nan a scoge nan repre- 
sentantenan pa forma parti di un 
comision pa asisti den e maneho nobo 
di spearfishing. Durante transcurso 
di aña, ministerio di Naturalesa hunto 
cu e comision a reuni cu varios stake- 
holders manera Santa Rosa, Directie 
Natuur en Milieu, Fundacion Parke 
Nacional Aruba, Warda nos Costa, 
Polis Maritimo y Directie Scheepvaart, 
pa asina den un manera participativo 
yega na un maneho duradero. 


Algun cambionan cu ta resalta den 
e proposicion di maneho nobo ta e 
sistema di permiso. Santa Rosa como 
e departamento di Agricultura, Cria y 
Pesca ta esun encarga pa maneha e 
permisonan entre otro registracion 
di esaki. Den e maneho aki lo regla 
tanto tiramento riba pisca no protegi 
como pisca invasivo (manera lionfish). 
Punto nan di e proposicion di maneho 
di Spearfishing ta cu esaki lo wordo 
permiti solamente cu un permiso di 
Minister di Naturalesa. E Permiso 
otorga di spearfishing lo ta valido pa 
un aña y ta mara na un suma anual. 
Basa riba datos di permiso di Santa 
Rosa lo controla importacion y benta 
di arma y piesa di spearfishing tanto pa 
e ‘speargun’ como e ‘pole spear’. Fuera 
di esaki esnan cu ta desea di practica 
spearfishing lo mester sigui un curso 


obligatorio cu lo enfoca riba conoce- 
mento di nos especienan marino, cono- 
cemento di e leynan y regulacionnan 
relevante como tambe e aspecto di 
siguridad pa e tirado di pisca. 


Cambio den e uzo di herment di un 
tirado di pisca tambe a wordo presenta 
cual ta entre otro cu ta permiti arma 
di 
spearfishing 
cu 
elsatico(power 
bands) y ta prohibi arma di pesca 
neumatico(presion di aire). 


Teniendo na cuenta cu nos bida 
marino, un lista positivo lo wordo crea 
pa indica cua especie di pisca por casa 
uzando arma cu trekker y por ehempel 
riba especie invasivo lo permiti arma 
sin trekker p.e. lionfish. Lo introduci 
regulacion di areanan asigna y metodo 
cu por uza pa e tirado di pisca. Un otro 
parti cardinal di e maneho nobo ta 
datos, registracion di datos ta obliga- 
torio minimo 1 biaha den cada 6 luna 
encuanto e especie, grandura y area. 
Santa Rosa lo ta esun responsabel pa 
colecta y maneha e datos nan aki. Asina 
por cuminsa na percura pa un manera 
mas responsabel di spearfishing. 


Ehecucion di un maneho ta encera 
control y ariba esun di spearfishing lo 
rekeri desaroyo di un otro maneho pa 
delinea e infraccionnan cu tin intrek- 
king di permiso como consecuencia. 
Actualmente 
tin 
un 
gedoogbeleid 
vigente, den futuro lo tin un island 
round marine park unda departamento 
di gobierno lo aporta na FPNA pa haci 
e control necesario cu e conocemento 
di e materia. 


Cu e presentacion di maneho nobo, 
Ministerio di Naturalesa, cu aprobacion 
den Conseho di Minister, lo cuminsa 
encamina e caminda legal na e depar- 
tamento di Legislacion (DWJZ) pa asina 
formalisa e maneho. 


E sector di pesca ta mirando paso- 
nanan concreto pa engrandece e indu- 
stria. Na un forma participativo lo inclui 
representante di cada arte di pesca 
den un Plataforma Nacional di Pesca y 
asina fortifica e arte aki cu ta parti di 
nos cultura y cu lo aporta inmensam- 
ente den e tranformacion di pesca pa 
uno mas sostenibel teniendo na cuenta 
cu nos naturalesa y medio ambiente. 


Minister Ursell Arends: 


Sector di pesca ta mirando pasonan 
concreto pa engrandece y regula e industria 

C 
aribbean 
Invest- 
ment Climate In- 
dex (CICI) ta un indice 
economico pa paisnan 
den region di Caribe. 
Desde 2021, Econo- 
misch Bureau Amster- 
dam (EBA) ta haci un 
estudio riba e actracti- 
vo di e clima di inver- 
sion den e region di 
Caribe. 


Pa nos, como un isla chikito, y cu ta depende 
riba e pilar economico turismo, ta necesario y 
importante pa atrae inversionnan pa nos pais. 
Den e grafico adhunto, por nota cu Aruba, pa 
di tres aña tras di otro, ta lidera den e ranking 
di Caribe cu e clima di inversion mas atrac- 
tivo. 


E indice di ranking ta encera 17 pais y 18 
indicador institucional, economico y finan- 
ciero cu ta haci cu un pais den e region di 
Caribe ta mas of menos atractivo pa inver- 
sionistanan. 


E paisnan involivi den e indice segun e posi- 
cion di e ranking ta Aruba, Sint Maarten 
(parti Hulandes), Puerto Rico, Bahamas, St. 
Lucia, Antigua and Barbuda, Corsou, St. Kitts 
and Nevis, Republica Dominicana, Greneda, 
Dominica, Barbados, Jamaica, St. Vincent and 
the Grenadines, Trinidad and Tobago, Cuba, y 
Haiti. 


Prome Minister Evelyn Wever-Croes: 


Aruba posiciona number 1 riba e lista di clima 
di inversion den Caribe pa di 3 aña consecutivo 


Por nota cu e 3 paisnan di Reino Hulandes den e region Caribe, ta posi- 
ciona den e prome diesnan, Aruba na prome luga, Sint Maarten na di dos 
luga, y Corsou na di 7 luna. 


“E conclusionnan di e estudio aki y su clasificacion di 2023, ta un indica- 
cion fuerte cua pais den nos region ta recuperando fuertemente di e crisis 
di pandemia y cua pais ta recuperando menos bon. Aruba ta recuperando 
y esaki ta danki na e vision di Gabinete Wever-Croes y principalmente 
danki na e esfuerso di cada ciudadano di nos pais. 
Nos no ta ainda unda nos mester ta, pero nos ta riba e bon caminda. It 
will only get better”, Prome Minister di Aruba, señora Evelyn Wever-Croes 
a expresa. 

D 
iamars mainta, durante un conferencia di prensa extraor- 
dinario di Gobierno di Aruba, a tuma luga e firmamento 
di e M.B. como tambe e oferta di Setar, pa loke ta fase cuater 
di proyecto di camara di surveillance. Ta trata di un proyecto 
multi-ministerial. E proyecto aki ta conta cu e sosten y par- 
ticipacion di Ministerio di Husticia y Asuntonan Social; Min- 
isterio di Salud Publico y Turismo; Ministerio di Asunto Eco- 
nomico, Comunicacion y Desaroyo Sostenibel; Ministerio di 
Integridad, Naturalesa y Cuido di Grandinan. Fase cuater, lo 
percura pa mas camara den e binnenstad di Oranjestad, el- 
evando asina e siguridad di nos comunidad como tambe di 
nos turistanan. 


Manera ta conoci, e plan di maneho di Ministerio di Husticia 
y Asuntonan Social pa loke ta combati criminalidad, ta 
enfoca specificamente riba inversionnan den tecnologia, pa 
di e forma ey combati criminalidad y alabes percura cu e 
unidadnan policial por traha mas a base di informacion. Ya 
caba a ehecuta diferente fasenan, entre otro e beach-side 
di e high rise area, e hot zone, e binnenstad di San Nicolas, 
y e Operation Command Center na Savaneta, cual ta bay ta 
e curason di henter e proyecto aki, caminda tur e fasenan y 
e imagennan ta bay wordo centralisa. Banda di esaki, tin e 
cuarenta puntonan strategico tambe cu ya cabata ekipa cu 
camara. 


Cu e formalisacion di fase cuater, lo bay ekipa e binnenstad 
di Oranjestad cu camara di surveillance, pa cual motibo a uni 
forsa cu demas ministerionan, mirando e diferente areanan 
cu esaki lo bay enfoca riba dje. Ta trata areanan turistico, 
areanan di comercio, areanan cu ta trata e parti di parkeer, 
pero tambe for di husticia ta trata di puntonan strategico, pa 
combati criminalidad. 


For di inicio di Gabinete Wever-Croes II, Aruba tawata 
conoce cero camara pa loke ta trata eleva siguridad, y awe 
den apenas dos aña, a logra instala mas di 250 camara, pa 
asina aumenta siguridad na pais Aruba. A base di cifranan, 
por a tuma nota di un reduccion pa loke ta trata e tiponan di 
criminalidad, particularmente “high impact crimes”. 


Por ultimo, e mandatario a expresa cu e ta satisfecho cu e 
logro aki, pa asina inicia cu e ehecucion di fase cuater di e 
proyecto di camara di surveillance. 
Un danki na e grupo di trabou cu, ta consisti di profesion- 
alnan di sector priva y publico, cu a traha incansablemente 
pa loke ta e M.B. pa e proyecto aki, na tur Minister cu ta 
forma parti di e proyecto como tambe Setar pa nan contri- 
bucion. 


Minister Rocco Tjon: 


Fase cuater di proyecto di camara di surveillance a keda formalisa 

N 
ada bao di e cielo aki lo keda scondi. Esaki 
ta e tempo cu Dios lo saca tur cos na clari- 
dad. Dios ta cansa di hipocresia di hende. Nos ta 
bibando den tempo cu kier silencia bos di oposi- 
cion. Nos di partido Curpa ta ricibi hopi informa- 
cion. Experencia di bida ta un enseñansa caminda 
bo no mester busca informacion sino informacion 
ta yega cerca bo. E articulonan di partido Curpa a 
cuminsa duna efecto y wowo di nos pueblo a cum- 
insa habri. Den pais di dictadura bo opositornan 
ta crea tur sorto di evento pa susha bo nomber. 


P’esey tin e dicho porco sushi ta busca muraya 
limpi pa frega su curpa. No bay coba un buraco 
pa otro cay aden paso e buraco ey bo mes lo cay 
aden y esey ta locual cu ta bay pasa. Locual cu 
bo sembra lo bo bay cosecha. Esaki nos ta yama 
witch hunt of caceria di bruha. Na final di añanan 
90 partido MEP a busca moda di susha nomber di 
partido opositor di ta un partido homo pero awe 
den 2023 nan no ta haci diferencia paso principio 
di defunto lider di partido MEP no ta existi. Ora bo 
bira orguyoso y arogante locual cu ta na caminda 
ta caida. 


Nos di partido Curpa a bin ta señala locual cu no 
ta bayendo bon ariba nos isla. Nos como yiu di 
tera tin derecho pero tambe e deber di expresa 
nos preocupacion di locual cu ta bayendo malo. 
Nos ta un partido cu ta sali na defensa di esnan cu 
no por defende nan mes. Nos no ta perfecto pero 
nos meta ta semper pa cumpli cu e leynan di nos 
bon Dios. Si nos ta cana den e caminda di nos bon 
Dios, Dios ta nos protector y e arma cu e enemigo 
kier uza contra nos lo boomerang contra di nan. 


Partido Curpa ta e atalaya, e toren di vigilancia 
cu lo sigui saca tur cos cu no ta bay bon. Nos 
economia a florese pero gobierno no a sa di 
administra placa di pueblo. Ora bo ta haci bo mes 
doño di cos cu no ta di bo tin consequencia. Bo por 
scapa for di e husticia terrenal pero di e husticia 
di Dios lo bo no scapa di dje. Ainda bo por arren- 


Eric Ras(Curpa): 


Partido curpa ta keda 
e atalaya e toren di 
vigilancia pa defende 
interes di nos pueblo 


penti y drecha bo asunto cu Dios. E homber claba na e cruz banda di Jesus mes 
a arrepenti na ultimo momento. Bo tin oportunidad tambe. 


Nos ta na vispera di un reunion di Parlamento caminda cu kier pusha un BBO na 
frontera di 7% y gobierno den su terkedad no kier realisa cu pueblo no por mas. 
Un gobierno cu kier biba di pasado pero no kier habri su wowo pa mira locual 
cu e ta ocasionando den nos presente y pa nos futuro generacion. For di 2018 
gobierno no a stop di fia. E tempo ey 485 miyon florin, na aña 2019 270 miyon 
florin, na 2020 gobierno a kibra e record di 1.5 biyon florin, na 2021 85 miyon 
florin, 2022 185 miyon florin y na 2023 cu no a yega na su fin ainda 365 miyon 
florin. Pueblo na 2027 nos pais tin un debe di mas cu 1 biyon florin ta caduca y 
ta con lo bay haci???? 


Ora partidonan politico ta bay contra di leynan di Dios locual cu nan lo ricibi ta 
e cosecha cu nan a sembra. Tur cos tin su tempo y esaki ta e tempo di Dios pa 
Aruba. Bula ariba cay abao locual cu ta na caminda ningun hende por par’e. Dios 
su tempo ta perfecto. Dios a crea e homber y e hende muhe. Pa mas cu 5 mil 
aña no tabata tin problema cu e famia cu Dios a crea. Unico partido cu ta para 
pa principio di Dios ta partido Curpa. Partido Curpa ta e unico alternativa. Si kier 
bringa partido Curpa go ahead, pero no lubida cu bo no por bringa nos bon Dios 
paso lo bo no sali gana. 


Diaranson, 5 Juli 2023 
LOCAL 
12 
AWEMainta 


T A R A L O U N G E 


by 


$ 1 1 0 P E R C O U P L E | C H A M P A G N E I N C L U D E D 


1 : 4 5 A M - 3 P M | A D U L T S O N L Y | C A S H L E S S 


A C I N D O O R & O U T D O O R S E A T I N G 


R E S E R V A T I O N S R E Q U I R E D 


e l e m e n t s a r u b a . c o m | + 2 9 7 5 8 3 - 1 1 0 0 e x t 3 


SUNDAY BRUNCH 


A 
yera mainta hunto cu minister Tjon, min- 
ister Arends y minister Wever, nos a firma 
e acuerdo interministerial entre 4 ministerio 
pa di 4 fase di e proyecto di camara di sig- 
uridad cu ta hopi importante pa nos localnan 
pero tambe nos turistanan. 


Factornan importante pa nos turismo 
E exito di nos turismo ta depende di diferente 
factornan. E ta depende di vision, maneho, 
inversionnan den mercado, inversionnan den 
producto Aruba y un factor hopi importante 
ta inversionnan den siguridad. 


Na momento cu turistanan ta uza ‘search 
engines’ pa busca nan destinacion di vaca- 
cion un factor cu ta determinante ta sigur- 
idad. Aruba keto bay ta wordo considera e 
pais mas sigur den henter e region di Caribe 
y esaki ta un bentaha grandi cu nos tin y ta 
algo cu nos mester percura pa mantene. 


Nos gobierno a cera un acuerdo cu nos 
compania estatal Setar pa provee, instala y 
mantene camaranan. Nos ta hopi contento cu 
cuatro ministerio por a uni y pone fondonan 
disponibel pa pone camara den henter area di 
Oranjestad. 


Esaki lo trece mas siguridad pa nos localnan 
pero tambe specialmente nos turistanan 
crucero. 
Nos kier a gradici minister Tjon pa ehecuta 
un otro bon proyecto pa Aruba, ministernan 
Wever y Arends pa pone fondonan disponibel 
y tambe Setar pa por bay ehecuta un proyecto 
hopi importante pa siguridad di nos isla. 


Prome cu 2017 no tawata tin camara di sigur- 
idad. Tawata tin un proyecto di camara si cu 
nunca a mira luz di dia. 


Awe Gabinete Wever-Croes 2 tin caba 250 
camara instala. 


Minister Dangui Oduber: 


Proyecto Camara di siguridad den Oranjestad 


Bin bishita nos y probecha! 


Paña di bon calidad na bon prijs. 


Adres: Avenida Milio J. Croes 47 local 3 
Telefon: 5646733 – 5653466 
E-mail: info@carlymar.com 

R 
ecientemente altocomisario di Polis drs. Raon Arnhem 
conhuntamente cu altocomisario di Sint Maarten y del- 
egacion di Curaçao a haci un bishita di trabou na Politie 
Academie situa na Apeldoorn, Hulanda. 


Esaki tabata un conferencia di dos dia cu a tuma luga pa 
e un miho colaboracion internacional y inter regional den 
enseñansa policial. A reuni y explora oportunidadnan pa por 
sigui reforsa e colaboracion entre e partner den reino. 


Tambe elabora pa contribui cu formacion y desaroyo di e 
cuerponan den reino pa tambe cu enfoke pa e personal den 
e cuerpo y innovacion den enseñansa. 


Pa Aruba e colaboracion aki ta esencial pa haci nos organ- 
isacion policial mas fuerte ainda dor di inverti den e personal. 
A toca cinco diferente tema pa Aruba manera: SGBO cu ta 
encera eventonan di magnitud grandi, desaroyo di liderazgo, 


maneho di incidente, Polis di Bario y inteligencia . 


Tambe a enfoca ariba dos punto importante cu ta Community 
Policing y Intellence Based Policing pa cu Cuerpo Policial 
Aruba. KPA ta den pleno desaroyo pa un cambio positivo pa 
Aruba y pa e organisacion por sigui crece y ta un stap dilanti 
pa e siguridad nacional di e Pais. 


Reunion fructifero pa eleva e calidad 
pa e organisacion y personal di KPA 

P 
or medio di un participacion riba su Instragram page, e popular organ- 
isacion di futbol Hulandes, Sparta, a anuncia ingreso di e hoben keeper 
di Aruba, esta Hadassah Kock. 
E hoben aki a inicia practica e deporte di futbol den e ekipo di La Fama 
caminda for di su 12 aña el a bin ta hungando como keeper pa diferente 
division di futbol di LIFIDA. 


Segun  cu el a cuminsa haya experiencia su habilidadnan tambe a cuminsa 
bira di un nivel cu por a anticipa cu Hadassah tabatin potencial pa yega leu 
den e deporte di futbol, hasta cu e posibilidad di hunga futbol  profesional 
den exterior, sea na Merca  of na Hulanda. 


Fuera di cu e tin tremendo capacidad bou di latanan, Hadassah tambe a 
yega di hunga como delantero pa e ekipo di La Fama, convertiendo su mes 
den un bon goleado pa despues e bay establece su mes na Hulanda pa 
asina sigui si cu su estudio y tambe busca un forma pa yega leu den futbol 
Hulandes. 


Na mes momento tin cu señala cu Hadassah ta parti di e seleccion nacional 
di Aruba. 


Awor a yega asina leu cu despues di a haci varios try-out cu e ekipo di 
Sparta Rotterdam, el a ser informa cu e siman aki lo anuncia su ingreso 
oficial como miembro di e ekipo Sparta Rotterdam Vrouwen birando e di 
tres keeper di e ekipo di Sparta cu ainda no ta den e division profesional 
pero ta trahando duro pa mescos cu e rival Feyenoord, e ekipo logra su 
promocion pa e division mas halto di futbol damas na Hulanda. 


Sparta Rotterdam a confirma 
ingreso di Hadassah Kock 

S 
iman pasa diahuebs, durante cele- 
bracion di Dia di Piscado, Minister 
di Naturalesa, Sr Ursell Arends a tuma 
e oportunidad pa reconoce 6 piscado 
cu a bin ta contribui grandemente na 
e maneho di spearfishing cu nan cono- 
cemento y experiencia y durante añan- 
an a bin ta provee diferente perspec- 
tiva riba e arte di pesca. 


Piscadonan cu a wordo reconoci: 
• Derick Quandus 
• Edward Dirksz 
• Marvin Thiel 
• Bogdanovic (Dano) Carolina 
• Jonathan Koole 
• Aby Kock 


Durante e dia aki a tuma un momento 
special pa reconoce Sr. Victor Tromp cu 


ta un piscado adulto mayor di 81 aña 
y cu ainda ta practica e arte di pesca 
activamente. Victor cu no solamente ta 
piscado, si no tirado di pisca tambe, ta 
conta cu durante su trayectoria largo 
e semper a cuida y proteha piscanan 
cu ta importante pa nos ecosistema. 
‘Shonnan ami a yega, wak pa boso 
tambe yega!’ 


E la bisa na tur otro piscadonan 


presente. E ta un orguyo grandi pa nos 
por a reconoce Aruba su piscadonan cu 
un detaye chikito gradiciendo nan pa 
nan aporte na nos industria di pesca. 


Ministerio di Naturalesa ta manda 
palabra di danki tambe na Santa Rosa 
Aruba pa tur nan esfuersonan pa sigui 
engrandece e sector di pesca y pa a 
forma parti di e celebracion di Dia di 
Piscado. 


R 
iba 1 di juli 2023 durante e acto 
conmemorativo di 160 aña di abo- 
licion di sclavitud den Reino Hulandes, 
archivonan colonial digital cu ta inclui 
historia di nos pasado di sclavitud a 
wordo traspasa for di Hulanda pa Aru- 
ba. Minister di Cultura Xiomara Mad- 
uro a ricibi for di Secretario di Estado 
di Husticia y Siguridad sr. Eric van der 
Burg, documentonan cu ta data for di 
1828 te cu 1845. Na su turno, Minis- 
ter Maduro a entrega esaki pa sr. Edric 
Croes cu ta encabesa e departamento 
di conservacion y preservacion na Ar- 
chivo Nacional Aruba (ANA). 


Un alrededor di 70 mil scans di docu- 
mentonan a wordo pasa riba un hard- 
drive y esaki a wordo entrega diasabra 
ultimo na Minister Maduro. E scans 
ricibi lo wordo haci accesibel door di 
Archivo Nacional Aruba riba e plat- 


aforma di coleccion.aw y lo aplica e 
tecnologia di HTR pa haci e documen- 
tonan digital mas facil pa nabega. 


E traspaso di e archivonan aki ta 
importante pa Aruba y nos herencia 
cultural especialmente considerando 
cu e ta trata di documentonan tocante 
nos antepasadonan. Manera sr. Edric 
Croes di ANA ta indica, e archivonan 
aki tin un conexion y laso familiar. 
Sin e documentonan aki, nos no por 
forma un bista completo tocante nos 
historia. E informacion aki ta esencial 
pa compronde e historia unico di nos 
pais durante un periodo unda cu colo- 
nista Europeo, Amerindio y catibo di 
West-Africa a mescla y asina a forma 
un poblacion nobo di habitante riba 
nos isla. 


Minister Maduro a indica durante e 


traspaso di e archivonan cu 1 juli 
2023 ta marca un dia historico unda 
cu nos ta para keto y honra nos ante- 
pasadonan. E traspaso di archivonan 
ta simbolisa un acuerdo mutuo entre 
Hulanda y Aruba pa debolbe nos archi- 
vonan bek na nos cas. Minister Maduro 
a gradici Secretario di Estado van der 
Burg y a finalisa bisando cu e pasado 
di sclavitud den Reino Hulandes y na 
Aruba ta un historia comparti: e ta di 
nos tur. E archivonan cu nos a ricibi ta 
conta e storianan di esnan cu a biba y 
experencia e periodo di sclavitud riba 
nos isla. A base di e informacion ricibi 
nos por honra nos antepasadonan, 
comprende nos presente y traha riba 
e sanacion necesario pa fiha riba un 
miho futuro pa nos mes, como pais y 
como Reino. 


Minister Arends ta reconoce piscadonan pa nan balentia y esfuersonan 


Minister di Cultura Xiomara Maduro: 


Pais Aruba ta Ricibi Archivonan 
Colonial den Forma Digital 

D 
iasabra dia 24 di juni ultimo, Wom- 
en’s Club of Aruba (WCA) a tene un 
reunion general di miembresia na La Ca- 
bana Beach Resort pa instala su directiva 
pa aña 2023- 2024. E reunion aki a conta 
cu presencia di su miembronan, nan invi- 
tadonan y e representantenan di e dife- 
rente clubnan di servicio riba nos isla. 


Durante e evento special aki, WCA a 
gradici e directiva saliente pa su logronan 
y a instala e directiva electo cu un bunita 
ceremonia, cu tabata tin como tema 
”Symphony in Harmony”. Cada miembro di 
directiva a haya como obsekio, un bunita 
figura representando un instrumento 
musical den un orkesta. Cada instrumento 
tin su funcion y su cualidadnan y hunto 
nan ta crea un bunita melodia. Di e mesun 
manera, e directiva mester traha hunto 
den harmonia, pa guia e miembresia pa 
ehecucion di proyectonan importante pa 
comunidad y pa e miembronan. 


E directiva di WCA pa 
2023-2024 ta consisti di: 
Presidente 
Reina 
Geerman, 
Vice- 
presidente Angèle Geerman, Tesorera 
Rishella Geerman, Secretaria Roxanne 
Vieira, chairman pa Bienestar (Welfare) 
Mary Taylor, chairman pa Medionan 
Financiero (Ways & Means) Lelia Lacle, 
chairman pa Programa y Grupo di Estudio 
(Program & Study Group) Suzanne Garcia. 


WCA 
ta 
gradici 
ex-presidente 
Mily 
Henriquez, kende a haci e ceremonia 
di 
instalacion, 
y 
ex-presidentenan 
Bernadette Schouten y Benita Esguerra, 
kendenan a planea tur e detayenan di e 
ceremonia di instalacion. E miembronan 
ta felicita e directiva nobo, cu lo sigui 
lidera e club den e trabounan pa comu- 
nidad di Aruba. 


Fotonan pa cortesia di 
Emperatriz Perdomo 


Women’s Club of Aruba ta 
presenta su directiva pa 2023-2024 

D 
iasabra ultimo dia 1 di juli 2023 den henter Reino Hulandes 
y Surinam a conmemora 160 aña cu sclavitud a wordo aboli 
den reino Hulandes. Na Aruba riba e plenchi dilanti Museo Arque- 
ologico Nacional Aruba na unda cas di Dun Dun Ecury ta situa, 
Gobierno di Aruba pa prome biaha a conmemora y brinda respet 
na nos antepasadonan cu a pasa den sclavitud. 


Aruba tin su historia unico pa locual ta sclavitud y Aruba a sa di 
demostra di ta un pueblo cu desde comienso tabata uno resilien- 
te, un pueblo cu no a laga atrosidadnan di locual ta humanidad 
pare di por desaroya su mes den locual ta e hende cu awe cada 
un di nos ta. Dundun ta un ehempel di esaki, como un descen- 
diente di esclavo e la sa di bira un di e comerciantenan di mas 
prominente di Aruba. 


E ceremonia a conta cu presencia di Su Excelencia Gobernador 
di Aruba Sr. Alfonso Boekhoudt, Vice Presidente di Parlamento 
Sr. Raymond Kamperveen, Minister President Sra. Evelyn Wever- 
Croes, Minister di Finansa y Cultura Sra. Xiomara Maduro, 
Minister di Husticia y Asuntonan Social Sr. Rocco Tjon, Secretario 
di Estado Siguridad y Husticia Sr. Eric van der Burg, hefenen di 
departamento, demas invitado y pueblo. E mainta a inicia cu un 
minuut di silencio pa reflexiona riba e Historia di Sclavitud den 
Reino Hulandes, cual pais Aruba tambe a forma parti. 


Comision Conscientisacion Sclavitud Åruba forma pa Minister 
Maduro a prepara un bunita programa pa e mainta aki cu a sigui 
cu presentacion di un poesia presenta pa Marilis Becker. Despues 
a pasa pa e transmision en bibo for di Hulanda na Oosterpark 
Amsterdam e discurso di Su Mahestad Rey Willem-Alexander cu 
no solamente a pidi despensa pero a pidi pordon pa su antepasa- 
donan cu no a lucha contra e sistema di sclavitud. Prome Minister 
di Aruba a hiba palabra y den su discurso a gradici historiadonan 
pa trece claridad den historia di sclavitud na Aruba, tambe Prome 
Minister a reafirma pa e crimen horibel aki nunca mas ripiti. Aruba 
a demostra di por confronta desafio, sobrepasa tempo duro y 
surpasa obstaculo y recupera. 


E programa a continua cu presentacion musical di e artista Mo 
Mohamed y famia, sigui pa discurso di un descendiente di esclavo 
Sr. Edric Croes, e artista Beach a presenta un obra teatral, Sr. 
Jose Miguel Donata otro descendiente di esclavo tambe a hiba 
un discurso. E grupo di baile Dabaruida a duna un presentacion 
y despues e hoben cantante Susjaira Kerpens a deleita cada un 
presente cu un bunita cancion y a wordo acompaña pa Denzil 
Tromp. E publico presente y esnan cu a sigui e transmision tambe 


por a mira un montage di video di Archivonan di ANA pa locual ta 
e periodo di sclavitud na Aruba a wordo treci riba pantaya. Un di 
e momentonan interesante y emocionante tabata na momento cu 
Secretario di Estado di Husticia y Seguridad Sr. van der Burg a haci 
traspaso di archivonan di sclavitud di nos Pais Aruba na Minister 
di Cultura Xiomara Maduro y despues e mandatario a entrega 
esaki na Edric Croes di ANA, kendenan lo traha riba esakinan pa 
e por bira informacion publico. A sigui cu presentacion di nos 
artista Edjean Semeleer y por ultimo nos gran cantante Ghislaine 
Grant cu a cera e mainta cu un tremendo interpretacion. 


Minister Maduro ta enfatisa cu como Pais nos para keto na e 
aniversario aki di abolicion di sclavitud pa nos no solamente 
haya sa mas di nos historia, pero pa nos por purba compronde 
nos presente y pa nos fiha un futuro den cual nos por evita di 
haci e eror manera cu a wordo haci contra humanidad. Historia 
a mustra con nos a sa di desaroya nos mes y mira e potencial cu 
nos tabata tin, cu nos tin y cu Dios mediante lo keda mantene 
como un pueblo cu a sa di desaroya su mes cu e resilencia cu ta 
haci nos unico. 


Minister di Finansa y Cultura ta gradici e comision organisado 
y tur esnan cu a contribui pa por a haci e acto di conmemora- 
cion aki posibel. Danki na tur esnan cu presenta riba escenario 
y tur esnan cu a asisti e mainta aki. Danki tambe na Telearuba 
pa transmiti e Acto di Conmemoracion di 160 aña di Abolicion di 
Sclavitud den Reino Hulandes. 


Minister di Finansa y Cultura Xiomara Maduro: 


Aruba a conmemora 160 aña cu sclavitud 
a wordo aboli den Reino Hulandes 

TRES evenemento a coy hopi atencion e ultimo lunanan. Prome ta e 
captura di Artiomovsk=Bakhmut dia 22 mei. Ambos banda, e mili- 
tarnan cu a hiba un lucha fuerte, pero alfin e ehercito di Rusia a gara 
e ciudad cu nomber Rusiano Artiomovsk. Pa Ucraina e ciudad yama 
Bakhmut. Sigur e factor decisivo pa Rusia gara e ciudad, ta e Grupo 
Wagner. Tabata un lucha largo y sangriente, hasta a nace e nomber 
di “Meat-Grinder” dor di e tantisimo soldanan morto di Ucraina dor 
di artiyeria Rusiano, pero alfin e ciudad ta carga e bandera di Rusia. 
E bentaha numerico di militarnan Ucraino a hinca e militarnan 
Rusiano den un posicion defensivo y cu ayudo mashar pisa mes di 
artiyeria a logra di elimina mashar hopi militar Ucraino. Ta papia di 
banda di 75 mil solda. 


Di dos evemento grandi ta e contra-ofensivo militar di Ucraina 
pa recupera teritorionan for di Rusia. E otro cu a impacta prensa 
mundial ta e rebelion di Pitrozhin, hefe di e Grupo Wagner cual ta un 
compania militar priva cu tabata bringa hunto cu e ehercito Rusiano. 
Un evenemento cu ta captando hopi atencion awe y e dianan nos 
dilanti, ta e conferencia grandi di Nato na Vilnis Lithuania e dianan 
11 y 12 juli 2023. 
Hopi speculacionnan tin ariba e decisionnan cu lo ser tuma dor di e 
hefenan di estado di Nato. 
Contra-ofensivo militar di Ucraina, a cuminsa 4 juni 2023. 
E mashar hopi mes spera contra-ofensiva militar di Ucraina por fin 
a cuminsa dia 4 juni 2023. 
For di inicio di maart esaki a wordu anuncia, despues a bira april y 
mas despues mei. 
E ofensiva aki a keda pega den e defensa fuerte di Rusia y por bisa cu 
Ucraina no a logra captura nada di teritorio for di ehercito Rusiano. 
Hasta oficialnan Ucraino ta bisa cu e ofensivo a fracasa. Mesun 
noticia ta sali for di fuentenan di paisnan di Nato, na occidente, cual 
paisnan a financia e ofensiva aki cu armanan moderno y trainingnan 
di dozijnnan di mil solda Ucraino na paisanan di Europa-Occidente, 
miembro di Nato. 
Hecho ta cu e tropanan di Ucraina den e ofensiva aki a dal den e 
muraya defensivo di Rusia, yama e Surovikin Line. General Surovikin 
a ser apunta pa traha e liñanan di defensa di Rusia. E tin basta expe- 
riencia for di e guera na Syria. 
Prome cu e ofensiva a cuminsa prensa, den e paisnan di Nato a haci 
burla di e liña defensivo aki y a ser cualifica como, insano pa uza, sin 
sentido, pero carisimo pa e wordo construi. 
E Surovikin Line ta consisti di 3 liña di defensa. 
E prome linea ta consisti di obstaculonan (djentenan di dragon) 
contra tankinan di guera, di varios metro halto, uzo di minanan 
pa wanta e tankinan di guera y nan ta movibel y ta ser poni via un 
sistema di remote-control for di un distancia di 5 pa 15 km. Ademas 
tin fortificacionnan y trincheranan zigzag pa militarnan cu artiyeria 


y infanteria por cubri e camponan mina y haci accionnan sorpre- 
sivo. Tambe e aviacion Rusiano cu su bomnan for di basta distancia, 
a elimina hopi tankinan di guera. Pa no papia di e helicopternan 
KA-52, yama e helicopternan cayman, cu nan armanan sofestica a 
elimina hopi tanki guera. 


E di dos liña di sorpresa pa e tropanan Ucraina ta e uzo di guera 
electronico intensivo, cualnan ta capaz di benta abao e comunica- 
cion Ucraino, inclusivo informacionnan di dronenan. 
E di tres reto cual no a ser uza mes ta e hecho cu Rusia tabatin 
mashar hopi militarnan cu nan tankinan di guera, ta wardando e 
militarnan Ucraino, si nan a logra pasa e dos liñanan. 
Ta ser bisa dor di expertonan di Nato cu ni e prome liña e trupanan 
Ucraino a pasa. 
E liñanan di defensa a ser traha pa e militarnan defende, esta para 
defende pero na mesun momento nan por pasa over pa bay den 
atake ora nan mester haci esaki. E liñanan a traha cu e parti defen- 
sivo por cambia bay den atake ofensivo. E soldanan Rusiano a wordu 
bon entrena pa haci un bon uzo di di e liñanan defensivo. 
E Surovikin Defensive Line a causa hopi destuccion di tankinan di 
guera di Ucraina/Nato y na e tropanan di Ucraina. Tur dia ta hopi 
vehiculonan militar ta ser destrui y tambe hopi perdida di sernan 
humano. 
Ta ser bisa cu pa cada militar Rusiano cu muri/herida, pa Ucraina 
esaki ta 10 militar. 


Rebelion di Pitrozgin 23/24 juni 2023. 
Hopi pais na mundo tin gruponan arma (militar) priva pa varios 
motibunan. P.e. Merca tin varios, esnan mas conci ta Academi, antes 
Blackwater, tambe tin Airscam, United Resources Group, Triple 
Conopy y otronan. 
Rusia tambe tin varios, esun mas conoci ta e Grupo Wagner, su hefe 
ta Pitrozgin, cual grupo ta bringa na fabor di Rsia den e guera contra 
Ucraina/NATO. Segun ley di Rusia un grupo arma priva no por actua 
na Rusia. Grupo Wagner tabata opera na Lugansk y Donetzk. Pero 
despues di e referendumnan na Lugansk, Donetsk, Zhaporizhia y 
Kgerson y firmamento di e decretonan dor di Gobierno Rusiano, 
Donetsk a bira parti di Rusia, e Grupo Wagner no por funciona mas na 
Donetsk. Gobierno Rusiano a duna e Grupo Wagner y otro gruponan 
militar priva, un fase transitorio te cu 30 juni 2023. Entrante 1 juli 
2023 tur nan militarnan kendenan tabata bringa na un di e 4 provin- 
cianan cu a bira parti di Rusia, mester drenta servicio di ehercito 
Rusiano. Esaki ta e motibo cu Pitrozhin, kende no tin un prepara- 
cion militar, pa basta tempo caba a cuminsa rebeldia y su principal 
enemigunan tabata Ministro di Defensa Shoigu y e general mayor 
Gerasimov. Dia 23 juni anochi pa 24 juni atardi, esaki a culmina 
den un rebelion habri, unda prome e militarnan di Grupo Wagner a 
ocupa e edificio di ehercito Rusiano na Rostov-On-Don y despues 
un grupo di 4 pa 5 mil militar di Grupo Wagner hunto cu Pitrozgin 
sali for di Rostov-On-Don via caretera rumbo pa Moskow. Segun su 
declaracion, e intencion tabata pa bay baha ministro Shoigu y hefe 
di ehercito general mayor Gerasimov. 
Actuacion decidido di Putin 
Pa hopi cu sa di e situacion, e ta un locura di Pitrozhin, unda e cu su 
4 pa 5 mil solda kier enfrenta un di e ehercitonn mas poderoso di 
mundo cu su un miyon y mei militar, 
{Cont. na siguiente pagina} 


Ultimo sucesonan di 
Guera Rusia vs Ucraina/NATO 
E guera na Ucraina ta keda 
e noticia mas importante 
den prensa mundial 

arma cu armanan moderno y sofestica. 
Segun Presidente di Rusia e actitud di Pitrozgin ta contra Patria, 
contra e pueblo di Rusia y ademas e ta cuchiw den lomba di e eher- 
cito Rusiano. Putin a pone un liña cora na 200km for di Moskow, cu 
e caravana di Grupo Wagner no mag di cruza. Ehercito Rusiano a 
staciona algun regimiento di soldanan elite na banda di e caretera, 
hunto cu algun batalion di tankinan di guera ariba e caretera pa si 
ta necesario elimina e soldanan di Grupo Wagner hunto Pitrozgin, 
na momento cu nan cruza e liña cora. Presidente di Belarusia 
Lukashenka a pone Pitrozgin na altura di esaki. 
No a keda Pitrozgin nada otro di accepta e proposicion di gobierno 
di Rusia, regresa Rostov-On-Don y bay den asilo na Belarusia. Su 
soldanan por scoge pa drenta servicio militar di Rusia of nan ta bay 
nan cas of bay Belarusia. 
E forma decidido y drastico di actua di Putin a demonstra cu e ta 
un gran estadista, un lider di un pais kende sa di actua dicidido den 
situacionnan dificil. Aki ta trata di un acto di anarkismo contra e 
ehercito di Rusia pa baha nan ministro den tempo di guera, kende a 
ser nombra pa presidente Putin. E rebelion di Pitrozgin a termina sin 
dramamento di sanger Rusiano. 
E bon final di e rebelion a causa cu tur partidonan politico y organ- 
isacionnan importante na Rusia a aproba e actitud di Putin y segun 
encuestanan e aprobacion di pueblo Rusiano na fabor di Putin a subi 
bay halto. 
Hopi ta wordo papia den prensa occidente, unda tabatin varios 
opinion, otronan cualnan no ta di acuerdo loke pasa, según gobi- 
erno di Rusia. Tambe instancianan na e paisnan di Nato y sigur na 
Ucraina cualnan a y ta purba di saca bentaha, pero e tabata y ta 
keda un problema interno di Rusia, pa nan soluciona. 


Conferencia di Nato na Vilnis, Lithuania e dianan 11 y 12 di juli 2023. 
Actualmente tin hopi comentarionan loke ta bay dicidi den e confer- 
encia di Nato. Ucraina a pidi pa tuma e decisión pa nan bira miembro 
di Nato, pero esaki a wordo rechasa caba dor di e paisnan mas influ- 
ente, manera USA, Gran Britania, Turkia, Francia y Alemania. 
Un decisión cu sigur lo tuma e decisión final ta acceptacion di 
miembro di Finlandia y Suecia. 
Finlandia sigur lo pasa, pero Suecia si lo tin hopi problema. Turkia 
ta radicalmente contra pa motibo di asilonan politico di Kurdonan, 
kendenan según Turkia a comete actonan di terrorismo. Ademas 
awor pio, despues cu Gobierno Sueco a duna un sorto di aproba- 
cion pa ciudadanonan kima e biblia di Muslimnan, e Koran. 


Kibramento di e acuerdo di maart 2022 na Turkia, a hinca Nato den 
e guera na Ucraina 
Si nos bay bek na final di Maart 2022, tempo tabatin un acuerdo di 
un draft entre Rusia y Ucraina. Merca y sigur Gran Britania a para 
duro contra e acuerdo y nan a bisa Ucraina pa kibra e acuerdo y 
cu nan esta paisnan di Nato lo duna Ucraina tur sorto di arma y 
ayudo, pa Ucraina bati=vence Rusia militarmente. Pues e guera a 
bira Rusia vs Ucraina/Nato. Zelensky pesidente di Ucraina a gara 
e promesanan di Merca y GB cu dos man y di eynan no ta pasa un 
evenemento o reunion den cual Zelensky ta pidi mas arma y mas 
placa, “the sky is the limit”. For di paisnan di Nato, Ucraina ta ricibi 
tur sorto di arma y placa, pasobra nan mester bati=vence Rusia, 
cual a bira e punto di salida di e paisnan di Nato, por ta cu excepcion 


di Turkia y Hungria. Ta ser calcula cu Ucraina a ricibi mas di 150 
mil miyon di dollar na ayudo. Tur hende sa tambe e discursonan for 
den congreso Mericano, unda a ser bisa cu e inversionnan di Merca 
na Ucraina ta pa perhudica Rusia, mata soldanan Rusiano, como cu 
Rusia ta enemigo nr uno di Merca, acerca ningun solda Mericano 
ta muri, pues e ta un bon inversion y unanimamente congreso sin 
discusion tabata tuma e decisionnan. Ultimamente tin hopi votonan 
contra, pero Ucraina ta ricibi mayoria di cos cu e pidi. 
E situacion ariba campo di bataya no ta mustra bunita pa esnan 
cu ta duna ayudo. Nan no ta mira ningun adelanto. Nan armanan, 
hopi biaha hopi moderno, ta ser destrui facilmente dor di e ehercito 
Rusiano. Rusia ta ganando e guera y ta avansando pocopoco pero 
sigur 
Varios pais ya a bisa te aki nos a yega, no mas. 
E motibu duna na Ucraina poco tempo pasa ta, pa e contraofen- 
siva gara alomenos algun teritorio ocupa pa Rusia y asina por 
cuminsa negocia cu Rusia den un mihor posicion. Awor esaki a bira 
mas urgente pasobra otro siman dianan 11 y 12 juli 2023, Nato tin 
su conferencia pa tuma desicionnan grandi tocante Ucraina. Den e 
reunion ey Ucraina mester demonstra su logronan cu e contra-ofen- 
sivo. E logronan ta mara na mas ayudo militar, mas ayudo finan- 
ciero y economico. Sin logro ta dificil pa ricibi apoyo. Pero e tempo 
ta cabando, falta solamente algun dia y Rusia dia pa dia ta birando 
mas fuerte. 
Tin hopi speransa cu no ta bay mas ayudo, pero un peticion pa un 
negociamento pa pas. 
Pues loke ta bisto cu politiconan/Lidernan di e paisnan di Nato 
mester por mira e realidad cu no tin ningun oportunidad pa Ucraina 
vence Rusia militarmente. Varios medio di prensa, hopi influente na 
occidente ta splica cu e situacoion ta critico pa Ucraina y Nato. 
Tambe ta conoci cu e sancionnan economico y financiero contra 
Rusia a bumerang. Enbes di causa daño na Rusia, ta UE (Union 
Europeo) y Gran Bretania a sali mas perhudica dor di e sancionnan. 
Algun siman atrás Blinken, ministro di Asuntonan exterior di USA, a 
bisa cu mester bini un acuerdo diplomatico pa e guera na Ucraina. 
Un cambio radical, pasobra semper Blinken a papia cu ta negocia 
despues cu Ucraina bati=vence Rusia. 
Tambe ta conoci cu algun dia pasa, na Kopenhagen, Dinamarca, 
tabatin un reunion diplomatico secreto entre Blinken, su conseh- 
eronan y un delegacion di e paisnan di BRICS sin Rusia, hunto cu 
un delegacion di Turkia, miembro di Nato, pero amigo di Rusia. Meta 
di e reunion secreto tabata pa papia di un solucion negocia y mas 
bien pa convence Rusia, pa despues cu e Contra-ofensiva di Ucraina 
termina, sinta na mesa y negocia. 
A yega tempo pa politiconan di Nato bisa Ucraina cu ta basta, hopi 
di bo soldanan a muri o herida den e forma cu nunca mas nan por 
subi campo di bataya. Tambe cu Ucraina no por spera mas ayudo y 
no tin sentido pa trece mas sancion contra Rusia. 
E posicion di e paisnan di Nato, sinceramente mester ta, cu e mihor 
deal pa Ucraina ta pa bay negocia AWOR cu Rusia, maske e ta ariba 
exigencianan di Rusia. 
Por bisa cu e conferencia di Nato na Vilnis ta hopi interesante pa 
sigui y laga nos spera cu ta sali decisionnan pa cuminsa un proceso 
di pas. Sin ayudo di Nato, segun specialistanan den 2 pa 3 siman 
Ucraina ta colapsa y cual ta haci e situacion pio pa Nato y Ucraina. 
Gregorio Wolff 


Diaranson, 5 Juli 2023 
20 
AWEMainta 


Fortaleza pa Famia 


Romanonan 8:1 ta para skirbi: 
** P’esey awor no tin condenacion pa esnan cu ta den 
Cristo Hesus. 


Juan 3:16-17-18 ta para skirbi: 
** Pasobra Dios a stima mundo asina tanto. Cu E a duna 
Su Yiu unigenito pa ken cu kere den dj’E no bay perdi, 
ma tin bida eterno. Pasobra Dios no a manda e Yiu den 
mundo pa condena mundo, ma pa mundo wordo salba 
door di dj’E. 


*** Esun cu kere den dj’E no ta condena, ma esun cu 
no ta kere, ta condena caba, pasobra e no a kere den e 
nomber di e Yiu unigenito di Dios. 


Ta hende mes ta dicidi si nan ta keda esclavo, spiritual 
of mental of nan ta busca e berdad di Dios, y asina nan 
por ta liber. 


** Sclavitud spiritual y mental ta mucho mas grandi cu 
sclavitud humano. 


Pasobra locual ta domina bo spirito y bo mente esey ta 
domina bo bida. 
Tin mas preso ta cana pafo, cu tin cera den prizon, 
pasobra cada ken cu nan mente ta mara na cosnan cu 
no ta di Dios, y mas pio ainda ora nan spirito ta obedece, 
maldad, inmoralidad y abominacion nan ta preso di e 
enemigo aunke nan ta cana liber. 


Pasobra obediencia na Dios ta hiba hende na libertad 
spiritual y mental, pero obediencia na diabel y pica ta 
pone carga pisa riba bida di hende. 


***Ta pa libertad Cristo a haci boso liber, p’esey keda 
para firme, y no sea someti, na un yugo di sclavitud 
(Galationan 5:1). 


Cada biaha den nos bida cu nos permiti cosnan drenta 
cu no ta agrada Dios, nos ta core e risico di wordo 
sclavisa pa cosnan di mundo. 


Pasobra hopi biaha nos ta participa temporalmente, na 
algo y nos ta kere cu nos tin dominio riba dje y caba e 


tin dominio riba nos. 


**Wak por ehempel Carnaval, caminda Dios y su Spirito 
Santo no tin nada di haber. 


Cada biaha cu un hende ta participa den carnaval acti- 
vamente bailando indecente, bebiendo y parandiando, 
ta su carni a provoke. For di e momento cu e a pensa di 
participa, e a activa bagamunderia, pasobra hende cu 
sano huicio sa di e peliger, personal, spiritual y mental 
cu e ta core. 


** Esaki ta keda compara cu adulterio spiritual; (Isaias 
1:21), (Isaias 57:8) (Jeremias 3;20). 


Sclavitud a wordo aboli pa hopi aña caba, den hopi pais 
rond mundo, pero te ainda tin paisnan caminda keto 
bay sclavitud ta presente. 
Nos ta papia awor di sclavitud moderno, pero tene 
cuenta cu diabel tin su instrumentonan moderno, pa 
sclavisa hende. Pero no tin nada mas tristo, ora un 
hende ta permiti diabel domina su mente y su spirito 
cu maldad y inmoralidad, pasobra libertad den Cristo 
Hesus ta na alcance pa nos tur. 


Pasobra buscando fabor di hende, nos a perde tur 
temor di Dios, y ta aproba y apoya inmoralidad, sabi- 
endo tur e maldad cu tin su tras, y pa cobardia ta tolera 
abominacion (Genesis 32). 


P’esey no permiti pica reina den boso curpa mortal, 
asina cu boso mester obedece su pasionnan, y no sigui 
presenta e miembronan di boso curpa, pa pica como 
instrumento di inhusticia: Ma presenta boso mes na 
Dios, como esnan bibo for di e mortonan, y boso miem- 
bronan como instrumento di husticia pa Dios. Pasobra 
pica lo no tin dominio mas riba boso, pasobra boso no 
ta bao di lei, ma bao di gracia (Romanonan 6:12-18). 
No wordo venci door di pica, pero entrega bo bida awe 
mes na Cristo Hesus. 


Sinceramente, Pastor Marcel Balootje 


Solamente Cristo Hesus por libra 
hende di sclavitud spiritual y mental 

Banco Central di Aruba ta anuncia fayecimento di 


Señor Ceasar Giovanni “Joe” Maduro 


Ex-presidente di Hunta di Comisario di Banco Central di Aruba 
Hunta di Comisario, Gerencia y Staf di Banco Central di Aruba ta extende nan 
mas sincero condolencia na su esposa, yiunan y demas famia y ta desea nan 
hopi forsa den e dianan dificil aki. 


Cu señor Maduro sosega na paz. 


Anuncio di fayecimento 


Cu profundo dolor den nos curazon, 
nos ta anuncia fayecimento di: 
Ceasar Giovanni 
“Joe” Maduro 
13 mei 1944 - 2 juli 2023 


Na nomber di su 
Esposa: 
Myra Maduro-Arends 


Yiunan: 
Carlos y Lilah Maduro-Wever 
Jaime y Selimah Maduro-Halabi 


Nieto(a)nan: 
Sean y Matthew 
Eva y Sarah 


Rumannan: 
†Norma Maduro 
†Wijki Maduro, Chibi de Cuba y 
famia 
Freddy Maduro, Gianna Koolman y 
famia 
†Jichi Maduro y famia 
Alchi y Maria Maduro y famia 
Quito Maduro, Roslin Kock y famia 


Tanta: 
Lulu y Neeuw Lioe-A-Tjam y famia 


Swa y cuñanan: 
Harold Arends y famia 
Stella y Jan van Gulick y famia 
Josee Borst 


Amigonan: 
Randy Croes, Cerilio Koolman, Jean 
Pierre Visser, Club di Koffie 


Deria Cuaton, primonan, primanan 
y ihanan 


Condolencia ta tuma lugar 
diahuebs 6 di juli 2023 na Royal 
Funeral Home cuminsando 6or di 
atardi te 9or di anochi. Acto di 
entiero lo tuma lugar diabierna 7 
di juli 2023 na Royal Funeral Home 
cuminsando di 2or di merdia te cu 
3:30 di merdia, sigi pa un response. 
Cremacion lo tuma luga den seno 
familiar. 


Lo tin un box disponibel pa 
donacion na Edmund Harms 
Foundation. 
Despues di entiero no lo ricibi bishita 
di condolencia na cas. 

“Señor ta mi wardador, mi’n tin falta di nada 
Den cunucu di yerba berde 
e ta ponemi sosega 
E ta hibami na awa trankil, pa mi bolbe hana 
forsa” - Salmo : 23 


Cu un inmenso tristeza pero conforme cu 
boluntad di Dios y agradecido cu tur e amor y 
tur loke ela hasi pa nos, nos ta anuncia cu ela 
bai laga nos y a bai sosega den brasa di Señor. 


Jose Manuel Giron 
*17 June 1948 † 01 Juli 2023 


Na nomber di su: 
Esposa stima: 
Mary Giron-v/d Biezen 


Yuinan stima: 
Chaira Giron 
Silverio Giron 


Nieta/ nietonan: 
Zuri Giron, Zahira y Zoë Kock, D’Shandrick y 
Yeshua Giron 
Mayornan: 
†Silverio y †Juana Giron- Velasquez 


Rumannan: 
†Selvia y †Walter Escalona 
†Dominga Giron y Roberto Orman 
†Angel y Inez Giron 
Irena Werleman y †Maximo Werleman 
Juan y Madeline Giron 
Pilar y Nicolaas Rasmijn 


Subrino y subrina nan, Primo y prima nan 
Prima stima: 
Nemencia Rasmijn 


Comer y compernan, Amigonan di Lite Life, 
Integrantenan di Ex Banda Nos Orguyo 
Amigo nan y ex coleganan di Casino Wezen & 
Sindicato S.C.C.A 


Mihor amigonan: 
Eddy Bremo, Hubert Boezem (Duo Los 
Imperios), Frank Croes, Nacho Gomez, Victor 
Ridderstap 


Mescos cu un yui: 
Albertico Gomes 


Demas famia: 
v/d Biezen, Willems, Tromp, Pourier, Kock, 
Geerman 
Ruiz, Croes, St Jago, Escalona, Werleman, 
Violenus, Kelkboom, Molina, Rasmijn. 


Famianan y primo/prima nan na Venezuela: 
Velasquez, Cambero, Arias, Pinto, Amaya. 


Nos disculpa si acaso nos por a lubida un of 
mas persona den nos tristeza 


Ta invita pa asisti na acto di condolencia cu lo 
tuma lugar diabierna 07 di Juli di 7pm pa 9pm 
na Royal Funeral Home. 


Acto di entierro lo tuma lugar Diasabra 08 di 
Juli di 2pm pa 4pm na Royal Funeral Home. 


Despues di entierro no ta ricibi bishita na cas. 


Ze was een sterke vrouw, 
eentje met een krachtig karakter en een heel 
NOBEL hart!! Jacky je zal heel erg worden gemist. 
“Jody de Jong” 


Famia ta anuncia cu a bay sosega den Reino di 
Señor; Nos ruman, tanta, prima y amiga stima 
Marie Jacqueline 
Bardouille-De Palm 
Tante, Tant, Tante Jacky,Jacks, Juffrouw de Palm, 
* 2 oktober 1949 - + 1 juli 2023 


Mama y Tata: 
†Anselmo y †Ramona de Palm-Flanders 


Esposo: †Felix Bardouille 


Yiunan di su esposo: 
Monique Bardouille y yiu Caitlin Silvana 
Alexander Bardouille 


Rumannan: 
Gloria y Emiliano Kock-de Palm y famia 
Patrick y Jasinta de Palm-Maduro y famia 
†Philip y †Diane de Palm-Latos y yiu 
Adri y Nancy De Palm-Croes y famia 
Jeanette De Palm 
Alex y Diane de Palm-Flemming y famia 
Frank de Palm y famia 
Raul de Palm y famia 
Peter y Esther de Palm-Oudshoorn y famia 
Leila de Palm y Marlon van der Linde y famia 


Tantanan: Corrie Neuman y famia 
Silvy Flanders y famia 


Swa y cuñanan: Gala Ramada-Turney y famia 
Frank Bardouille y famia 
Lucy Sharp-Bardouille y famia 
†Errol y Bertie Bardouille y famia 


Primo/primanan: De Palm,Booi,Neuman,Bislik, 
Croes,Kelly,Provence, Thielman, Lendering, 
Antersijn, de Cuba y demas famia. 


Ihanan,subrino y subrinanan na Aruba, Hulanda 
y USA 


Su bon amiganan y amigonan: 
Friends Forever, Golden Girls , Grupo di Dongen, 
Chit Chat group, Amiganan di Koningin 
Wilhelmina Kankerfonds, Tur su amistadnan cu ta 
masha hopi pa menciona 


Ex coleganan y alumnonan Beatrix School, ex 
John F Kennedy ( Technische school), SEPB, 
Directiva di Nepthalie Henriquez Park y Trai 
Merdia Noord 
Su ayudante: Judith Mendez 
Sra Lola Geerman cu a cuide durante su malesa. 


Y Demas famia na Corsow, Boneiro , Hulanda , 
Venezuela y USA 


Nos disculpa si den nos tristesa nos por a laga un 
o mas famia afo. 


Acto di entierro lo tuma lugar diasabra 8 juli 
2023, na misa Birgen di Fatima Dakota. For di 2’or 
e restonan di defunto lo ta reposa den misa sigui 
pa un response y despues lo bay pa Santana 
Central na Sabana Basora. Lo tin oportunidad 
pa condoleer dia 7 juli 2023 for di 7 or pa 9 or di 
anochi na Aurora Funeral Home. 
Despues di entierro nos no ta ricibi bishita di 
condolencia . 


Na Aurora y na Misa lo tin un box disponibel pa 
donacion na KONINGIN WILHELMINA KANKER 
FONDS. 


Nos tante/tant stima 
Nos tanta cu tabata streng ora a 
toka e momento di educa. 
Nos tanta cu den momento 
nan di fiesta e tabata zorg pa 
tur hende pasa un rato agradable. 
Tambe nos tanta cu nos tur por a 
approach na momento cu nos ta 
mester un hende pa combersa 
y haña e guia correcto. 


Sobrino y Sobrinonan ta anuncia cu a bay 
sosega den Reino di Señor; 


Marie Jacqueline 
Bardouille-De Palm 
Tante, tant 
2 oktober 1949 -†1 juli 2023 


Sobrino y sobrinanan: 
Christopher de Palm (Houston Texas, USA) 
Patricia Werleman-de Palm y yuinan Lugena 
y Jo-Marie 
Omar de Palm y Ransella Lopez y yuinan 
Caleb y Diara 
Emile Kock y Marcia Chirino y yui Antoine 
Nabhilach y Ryan Davis – de Palm 
Leonella de Palm 
Frits de Palm 
Timothy de Palm 
Whesley de Palm y famia (Hulanda) 
Chantelle de Palm 
Anjorie y Claudeone Cavalcante – de Palm 
Franchesca de Palm y yiunan Alea y Anaya 
(Hulanda) 
Rayra Lopez, Andy yuinan Ryan y Luca 
Javier de Palm y Marny van der Lee y 
yuinan Seth y Ayden 
Gerald y famia 
Peter, Mitchell y Quincy de Palm na 
Hulanda 
Andrew y Shany Westerburger –Peterson 
Derrick Westerburger y yiu Clint 


Acto di entierro lo tuma lugar diasabra 8 juli 
2023, na misa Birgen di Fatima Dakota. 


For di 2’or e restonan di defunto lo ta reposa 
den misa sigui pa un response y despues lo 
bay pa Santana Central na Sabana Basora. 


Lo tin oportunidad pa condoleer dia 7 juli 
2023 for di 7 or pa 9 or di anochi na Aurora 
Funeral Home. 


Na Aurora y na Misa lo tin un box disponibel 
pa donacion na KONINGIN WILHELMINA 
KANKER FONDS. 


Diaranson, 5 Juli 2023 
AWEMainta 
OBITUARIO 
23 


Laga tur loke ta spera mi ta bunita 
Laga tur locual cu mi encontra 
na caminda ta bunita 
Laga tur locual cu mi laga atras keda bunita y 
Laga esakinan termina den tur buniteza. 
Autor: Cado Wever 


Cu dolor na nos curason, nos ta participa fayecimento di: 
Sra. Egidia D. Tromp 
Cariñosamente yama “Diana y Nana” 
*01-09-1957 - †25-06-2023 


Acto di despedida lo wordo anuncia despues 


“Señor ta mi wardador, mi’n tin falta di nada. 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa.” - Salmo:23 


Cu hopi tristesa pero conforme cu boluntad di 
Dios nos ta anuncia cu a bay laga 
nos den brasa di Señor 


Rodrigo Alberto Tromp 


2 di december 1968 
† 29 di juni 2023 


Esposa: Carmen Y. Tromp-Martinez 


Yiunan: 
Silvana Vasquez 
Rodrigo Salomon 


Mayornan: 
Sra. Vda Itala Danjo-Tromp 
†Felipe Danjo 


Rumannan: 
Sharin Tromp y Omar Arends 
Carolina Danjo 
Robert Danjo y Carlene Tromp 


Nietonan: Leyla y Aaron 


Sobrinonan: 
Sharmaine, Sharlaine, Jerrianne, 
Caelen y Caelie Jane 


Su amigonan stima: 
Oswaldo Kock, Glenbert Croes, Chando Colina 


Omo- y tantanan, primo(-a)nan, amigo- y 
conocirnan, bisiñanan, coleganan di SABA y 
sindicato di SEPPA. 


Demas famia na Aruba, Colombia, Hulanda, 
Venezuela y Merca: 
Tromp, Martinez, Danjo, Vasquez, Zapata, Orman, 
Vos, Maduro, Benavides, Mejia, Ras, Vrolijk, Kock, 
Wester, Hernandez, Geerman, Torres, Magdaniel, 
Dijkhoff, Arends, Ridderstap, Rego, Giel. 


Ta invita pa acto di despedida cu lo tuma lugar 
diaranson 5 di juli 2023 na Aurora Funeral Home 
di 2 pa 4 pm. Acto di cremacion lo tuma lugar 
den seno familiar. 


Despues di entiero no ta ricibi bishita di 
condolencia na cas. 


Nos disculpa si den nos tristesa nos por a lubida 
cualkier persona. 


“Señor ta mi wardador, mi’n tin falta di nada. 
Den cunucu di yerba berde e ta ponemi sosega. 
E ta hibami na awa trankil, 
pa mi bolbe haña forsa”. 
Salmo: 23 


Cu inmenso tristesa na nos curason, nos ta 
anuncia fayecimento di: 


Eugene R. Schouten 
*27-05-1960 †01-07-2023 


Na nomber di su: 
Mayornan: 
† Theo y Poppy Schouten 


Esposa: 
Rozetti Dijkhoff 


Yiu stima: Jonathan & Scott Salazar 


Manera yiu: 
Rose-Eileen Buckley 
Aldwayne Buckley 


Nieto: Dean Ray Mannion (Salazar) 


Ruman: 
†Tonny Schouten 
†Wicky Schouten 
Ted & Marianne Schouten na Hulanda. 


Sobrino y sobrina: 
Anthony Sterring Schouten & Vincent Sterring 
Schouten 
Paul Schouten & Ellen Kuster y yiunan 
Angele Schouten y yiu 
Vicky Schouten & Wijnand Verlegh y yiu 
Phil Schouten & Ambar Dammers y yiunan 


Demas famia: 
Salazar, Alvarez, Gonzalez-Apruzzese, Croes, 
DeWindt, Dijkhoff, Ecury, Lampe y otro famia 
y conocirnan na Aruba, Bonaire, Curacao, 
Colombia, Merca, Hulanda y otro parti di mundo. 


Ta invita pa e acto di despedida cu lo tuma lugar 
Diaranson 05 di Juli 2023, di 5or pm pa 9or pm na 
Royal Funeral Home. 


Cremashon lo tuma lugar den seno familiar. 


“Señor ta mi wardador, mi’n tin falta di nada. 
Den cunucu di yerba berde e ta ponemi sosega 
Salmo 23:1-2 


ku inmenso tristeza den nos kurazon, pero conforme 
ku Dios su voluntad nos ta anuncia fallecimiento di 
nos mama stima: 


Marietje 
Johanna Adonis 
Mihor conocí como:” Marlen” 
*30 Sept 1939 †1 Juli 2023 


Na nomber di su: 
Yiunan: 
Maritza Silieé 
Rugia Silieé y famia 


Nietonan: 
Jonathan Werleman 
Jeremiah Werleman 


Rumannan: 
†Esmeralda Gietel Agatha 
†Frido Agatha 
†Frans Adonis y Modesta Adonis Hernandez y famia 
Eddie y Annie Adonis-Bommel y famia 


Sobrino(a)nan: 
Elaine Gietel y Gerard Beugelsdijk, Eddie y Mariela 
Gietel-Koolman y famia, Astrid Gietel, Iris Gietel y 
famia, Debby y Karel Arends Gietel y famia, Lisette 
y Ernst Mohamed Adonis y famia, Gina Adonis y 
famia, Edmond Adonis, Valerie Adonis y famia, Alvin 
Agatha y famia, Aldrin Agatha, Zelda Steenen y 
Godfried Lampe 


Cuñanan: 
Modesta Adonis Hernandes 
Annie Adonis Bommel 


Iha: 
Lisette Mohamed 


Amiga(o)nan y rumannan: 
Nilda Bargues Raven, Lita v/d Kuyp, Mama Hart, 
Errol y Mildred Bakmeyer, Latie y Vivian Wever, Elvira 
Maduro, Elisabeth y David Gomes, Etlyn y Felix, 
Josmar y Erwin, Mama Lucia Lacle, famia Speijer 


Amistadnan di cas: 
Poppy Monte, Ines Garcia 


Yiunan sin dolor: 
Judith Vingal 
Karel y Diana Bikker 


Miembronan di Iglesia Emmanuel, Pastor 
Gilbert Martes esposa y famia, anciano Robby 
Pieters esposa y famia, tur e ancianonan y tur e 
intercesornan. New Life Tabernacle, Apostle Lissette 
Malmberg, Jennie Lion Sjin Tjoe, Pastora Tabitha y 
Emanuel Smith y miembronan di Iglesia. 
Demas famia: Adonis, Agatha, Silieé, Werleman, 
Gretel, Arends, Hernandes, Bommel, Holsman, 
Brugelsdijk, Mohamed, Dirksz, Irausquin, Does, 
Koolman, Dooper, Richardson, Steenen, Cardoze, 
Cardoso, Da Costa-Gomez, Boye, Gibbs, Bikker, 
Raven, Bakmeyer, v/d Kuyp, Hart, Wever, Maduro, 
Boekhoudt, Vingal, Speijer, Lacle, Pablo, Pieters, 
Gomes, Bennett, Garcia, Monte 


Nos disculpa si acaso nos por a lubida un of mas 
persona den nos tristeza 


Ta invita pa asisti na acto di condolencia cu lo tuma 
lugar Diahuebs 06 di Juli di 7pm pa 9pm na Aurora 
Funeral Home. 


Acto di entiero lo tuma lugar Diabierna 07 di Juli 
di 2023 di 1or di atardi pa 4or di atardi na Iglesia 
Emmanuel y despues lo sali bai pa santana na 
Playa. 


“Señor ta mi wardador, 
mi’n tin falta di nada. 
Den cunucu di yerba berde 
e ta ponemi sosega. 
E ta hibami na awa trankil, 
pa mi bolbe haña forsa”. 
Salmo: 23 


Nos ta anuncia fayecimento di: 


Felipe Gregorio 
Gamarra 
*24-12-1934 - †04-07-2023 


Acto di entiero lo wordo anuncia despues. 


